Kirken inneholder i dag et gammelt alterskap fra 1400-tallet. Etter reformasjonen hadde helgenbilder ikke lenger samme status. På et tidspunkt ble altertavlen fjernet fra kirken, solgt på auksjon og havnet hjemme hos den tidligere lensmannen Peder Christoffersen Lie. I 1962 fikk distriktslege Arnljot Gjelstein vite om dette gamle alterskapet som var stuet bort i en gammel løe, og han fikk sendt det inn til Riksantikvaren for vurdering. Det var da i nokså dårlig forfatning, men man klarte likevel å hente frem igjen de opprinnelige maleriene ved å fjerne malingslag. Dørene viser bilde av St. Olav og St. Sunniva. I midten er det satt inn et maleri som viser nattverden. Bildet er malt av Ole Berenthardus i 1843.